MRK: Kommer oor 'openbare aanvalle' op regbank | Netwerk24
Deur Malherbe Nienaber 15 April 2021 20:41
Die Menseregtekommissie (MRK) het sy kommer oor die onlangse "openbare aanvalle" op die regbank, Grondwet en die Zondo-kommissie van ondersoek na staatskaping uitgespreek.
Die vordering wat die kommissie al gemaak het, is Donderdag deur die MRK verwelkom en hy het 'n beroep gedoen op senior lede van politieke partye, onder wie die regerende party, om toe te sien dat "onafhanklike regsprosesse vry van partypolitiek gehou word".
'n Beroep is gedoen op partye, die staat en almal in Suid-Afrika om die onafhanklikheid van die regbank en regsprosesse te verdedig, "want dit bestaan om die belange en regte van almal te beskerm".
Gushwell Brooks, woordvoerder van die MRK, sê in 'n verklaring die gesag van die howe word in twyfel getrek en veroordeel terwyl opnames met kritiek op adjunkhoofregter Raymond Zondo en optrede teen oudpres. Jacob Zuma uitgelek is.
"Die regbank se vermoë om sy werk onafhanklik te verrig en dat alle regsaksie onafhanklik en sonder vrees gedoen word of onpartydigheid bly, is noodsaaklik vir ons demokratiese bedeling om te werk."
Die MRK het benadruk dat korrupsie 'n groot struikelblok vir ontwikkeling, die verligting van armoede en die skep van ekonomiese gelykheid is.
"Getuienis voor die Zondo-kommissie, wat die omvang van staatskaping blootgelê het, is skokkend en dui op die ware aard en uitwerking van wydverspreide korrupsie in die staat."
Jesse Duarte, adjunk-sekretaris-generaal van die ANC, het intussen om verskoning gevra vir die taalgebruik in die opnames wat onlangs uitgelek is, onder meer van die onlangse vergadering van die ANC se nasionale uitvoerende komitee (NUK) waar besluit is dat Ace Magashule as sekretaris-generaal opsy moet staan.
Duarte was self in die nuus toe uitlatings wat sy oor Zuma en die Zondo-kommissie gemaak het, uitgelek is en sy het Zondo skriftelik om verskoning gevra.